UBER susține că va continua să funcționeze în Cluj după decizia instanței: ”Am schimbat modul în care operăm”

UBER România arată într-un comunicat de presă că decizia Curții de Apel Cluj de interzicere a aplicației în oraș este ”dezamăgitoare”, dar susține că ”aplicația poate continua să funcționeze”. UBER susține că și-a schimbat modul de operare, lucrând doar cu ”operatori de transport autorizați”.

Reamintim că instanța clujeană a decis joi, printr-o sentință definitivă, să interzică unele servicii UBER în Cluj pe motiv că acestea reprezintă ”concurență neloială” față de firmele locale de taximetrie. Principala problemă identificată de instanță a fost faptul că șoferii UBER nu dețin licențe locale de transport, așa cum au firmele de taximetrie.

„Decizia este dezamăgitoare, însă dorim să-i asigurăm pe pasagerii și pe șoferii parteneri care se bazează pe Uber în Cluj că aplicația poate continua să funcționeze. Între timp, am schimbat modul în care operăm, iar în prezent lucrăm doar cu operatori de transport autorizați. Multe țări din UE au reglementat serviciile de ridesharing precum Uber, oferind astfel mai multe opțiuni de mobilitate cetățenilor lor. Avem încredere că România se va alătura în curând acestui trend”, au declarat oficialii Uber România, citați într-un comunicat de presă.

Minuta sentinței, prezentată de Știri de Cluj, arată că instanța ”Dispune încetarea şi interzicerea practicilor de concurenţă neloială desfăşurate de pârâta S.C. U.S.R. S.R.L. constând în furnizarea de servicii de suport referitoare la verificarea documentaţiei prezentate de furnizori şi a stării autovehiculului, precum şi în sesiuni de informare a furnizorilor care doresc să utilizeze aplicaţia UBER, toate în legătură cu furnizarea de servicii de transport pe raza Municipiului Cluj Napoca”.

Practic, decizia interzice serviciul de recrutare și instruire a șoferilor.

Foto: Protest anti-UBER (InquamPhotos / Octav Ganea)